CELEX: 32022D0589
Language: bg
Date: 2022-04-06 00:00:00
Title: Решение (ЕС) 2022/589 на Комисията от 6 април 2022 година за определяне на състава и на оперативните разпоредби за създаването на Координационна група на Комисията за енергийната бедност и уязвимите потребители

11.4.2022   
               
               
                  BG
               
               
                  Официален вестник на Европейския съюз
               
               
                  L 112/67
               
            
         РЕШЕНИЕ (ЕС) 2022/589 НА КОМИСИЯТА
         от 6 април 2022 година
         за определяне на състава и на оперативните разпоредби за създаването на Координационна група на Комисията за енергийната бедност и уязвимите потребители
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално членове 168 и 194 от него,
         като има предвид, че:
         
                     (1)
                  
                  
                     Равноправният и справедлив преход към неутрален по отношение на климата Съюз до 2050 г. заема централно място в Европейския зелен пакт и в целите на ЕС до 2030 г. във връзка с енергията и климата. В законодателните пакети за постигане на целите на Европейския зелен пакт, представени през юли и декември 2021 г., се поставя силен акцент върху преодоляването на енергийната бедност и защитата на уязвимите лица. Освен това във Вълната на саниране (1) — мащабна инициатива, чиято цел е да се стимулира структурното обновяване на частни и обществени сгради — също така се поставя силен акцент върху преодоляването на енергийната бедност. В този контекст Комисията даде ход на инициатива за жилища на достъпни цени за саниране на 100 водещи района за социални жилища на достъпни цени, а през 2020 г. беше приета Препоръка на Комисията относно енергийната бедност (2), за да се помогне за изкореняването на енергийната бедност „чрез насочване към първопричините за нея“ и да се насърчат стратегии за енергийноефективно саниране, с които ще се повиши качеството на живот на гражданите на ЕС.
                  
               
                     (2)
                  
                  
                     Енергийната бедност също така е понятие, консолидирано в законодателния пакет „Чиста енергия за всички европейци“ чрез поставяне на потребителите в центъра на един справедлив енергиен преход и предвиждане на няколко целенасочени мерки за справяне със специфични уязвимости чрез законодателството в областта на енергетиката.
                  
               
                     (3)
                  
                  
                     Достъпът до енергийни услуги е абсолютно необходим за социалното приобщаване. Европейският стълб на социалните права, обявен съвместно от Европейския парламент, Съвета и Комисията на 17 ноември 2017 г., включва енергията сред основните услуги (3), до които всеки има право на достъп. Следва да се осигури подкрепа за достъпа до такива услуги на нуждаещите се (4). В плана за действие на Европейския стълб на социалните права (5) се определят конкретни действия за превръщането на 20-те принципа на стълба в реалност, включително конкретни инициативи за 2022 г., които също ще допринесат за справяне с енергийната бедност.
                  
               
                     (4)
                  
                  
                     С предоставянето на своята препоръка относно енергийната бедност и придружаващия я работен документ на службите Комисията също така изпълни задължението си да предостави индикативни насоки относно подходящите показатели за измерване на енергийната бедност и относно определението на понятието „значителен брой домакинства в положение на енергийна бедност“, както се изисква съгласно Регламент (ЕС) 2018/1999 на Европейския парламент и на Съвета (6) („Регламента относно управлението на Енергийния съюз“) и преработената Директива за електроенергията. В препоръката също така се подчертава значението на политиките, свързани с националните планове в областта на енергетиката и климата (НПЕК) и с дългосрочните стратегии за саниране, за справяне с тези проблеми. Групата ще използва резултатите от работата на Гражданския енергиен форум и на Обсерваторията на ЕС на енергийната бедност.
                  
               
                     (5)
                  
                  
                     Все още се разработват стандартните определения за енергийна бедност и уязвими потребители. Поради това държавите членки определят свои собствени критерии в зависимост от националния и местния контекст. Положените от държавите членки усилия за намаляване на бедността като цяло се признават за еднакво стойностни. Насоките на Комисията относно енергийната бедност (7) трябва да се вземат предвид при изпълнението и актуализирането на НПЕК в съответствие с Регламента относно управлението на Енергийния съюз и на действията в областта на климата.
                  
               
                     (6)
                  
                  
                     Съгласно член 28 от Директива (ЕС) 2019/944 на Европейския парламент и на Съвета (8) и член 3, параграф 3 от Директива 2009/73/ЕО на Европейския парламент и на Съвета (9) държавите членки са длъжни да определят понятието „уязвими клиенти“, което може да се отнася до енергийна бедност и, inter alia, до забраната за изключването от електроснабдителната мрежа на такива клиенти в критични моменти. Понятието „уязвими клиенти“ може да включва равнище на доходите, дял на разходите за енергия в разполагаемия доход, енергийна ефективност на жилищата, критична зависимост от електрическо оборудване по здравословни причини, възраст или други критерии. Държавите членки са длъжни да вземат подходящи мерки за защита на клиентите и по-специално да осигуряват подходящи гаранции за защита на уязвимите клиенти.
                  
               
                     (7)
                  
                  
                     Съгласно член 29 от преработената Директива (ЕС) 2019/944 за електроенергията от държавите членки също така се изисква да оценят броя на домакинствата в положение на енергийна бедност и се посочва, че държавите членки трябва да определят и публикуват критерии в подкрепа на тази оценка. При наличие на значителен брой такива домакинства държавите членки трябва да включат в своите НПЕК индикативна цел за намаляване на енергийната бедност, да дадат времева рамка и да очертаят подходящи политики и оценки. След това съгласно Регламента относно управлението на Енергийния съюз и на действията в областта на климата те са задължени да докладват на Комисията за постигнатия напредък по отношение на целта за намаляване на броя на домакинствата в положение на енергийна бедност. По същия начин с член 3, параграф 4 от Директива 2009/73/ЕО от държавите членки се изисква да предприемат подходящи мерки за преодоляване на енергийната бедност.
                  
               
                     (8)
                  
                  
                     Всички инициативи в пакета „Подготвени за цел 55“ за изпълнение на целите на ЕС в областта на климата и енергетиката до 2030 г. са последователно структурирани така, че да се развиват полезни взаимодействия, да се ограничат потенциално отрицателните последици от разпределението, включително между държавите членки, особено върху най-уязвимите и енергийно бедните лица (предложение за преработен текст на Директивата за енергийната ефективност, предложение за Социален фонд за климата, предложение за преработен текст на Директивата за данъчно облагане на енергийните продукти и електроенергията, предложение за преработен текст на Директивата относно енергийните характеристики на сградите, пакета за водорода и за декарбонизация на газа, предложение за препоръка на Съвета за осигуряване на справедлив преход към неутралност по отношение на климата). За да предостави максимална подкрепа на държавите членки, Комисията прие препоръка (10) с насоки и примери за прилагането на принципа за поставяне на енергийната ефективност на първо място при вземането на решения в енергийния сектор и извън него.
                  
               
                     (9)
                  
                  
                     Обменът на най-добри практики и подобряването на координацията на политическите мерки между държавите членки, други заинтересовани страни и Комисията в подкрепа на уязвимите, финансово слаби домакинства или домакинствата, засегнати от енергийна бедност, са от решаващо значение за укрепване на усилията и ангажиментите за постигане на равноправен и справедлив Европейски зелен пакт. Поради това следва да се създаде Координационна група за енергийната бедност и уязвимите потребители.
                  
               
                     (10)
                  
                  
                     Общата мисия на Координационната група за енергийната бедност и уязвимите потребители следва да бъде да се предостави на Комисията и на държавите членки необходимия политически експертен опит за инициативи, насочени към установяване, подкрепа и защита на най-уязвимите потребители, като същевременно се запазва и подобрява доброто функциониране на вътрешния енергиен пазар. Групата следва да поддържа връзка със съответните подготвителни органи на Съвета, например Комитета за социална закрила, по-специално по отношение на въздействието на политиките върху уязвимите домакинства и домакинствата с ниски доходи и на ролята на социалните политики за преодоляване на енергийната бедност.
                  
               
                     (11)
                  
                  
                     Групата следва да бъде съставена от компетентните органи на държавите членки. Следва да се предвидят правила за оповестяване на информация от страна на членовете на групата.
                  
               РЕШИ:
         
            Член 1
            Предмет
            Създава Координационна група за енергийната бедност и уязвимите потребители („групата“).
         
         
            Член 2
            Задачи на групата
            
               1.   Задачите на групата са:
               
                           а)
                        
                        
                           да изпълнява функцията на основна платформа за обмен на информация и координация между Комисията и държавите членки по въпроси, свързани с разработването и прилагането на законодателството, програмите и политиките на Съюза, насочени към финансово слаби домакинства или домакинства, засегнати от енергийна бедност, и уязвими потребители, включително в контекста на финансовата достъпност на енергията, целенасочените мерки за саниране и енергийна ефективност, и схемите за финансиране на национално равнище;
                        
                     
                           б)
                        
                        
                           да осигури форум за обмен на опит, най-добри практики и експертни познания в насочването към уязвимите потребители и финансово слабите домакинства или домакинствата, засегнати от енергийна бедност, включително на регионално и местно равнище;
                        
                     
                           в)
                        
                        
                           да подпомага Комисията и държавите членки при разработването на политически инициативи, по-специално във връзка с техните национални планове в областта на енергетиката и климата, интегрирани национални доклади за напредъка в областта на енергетиката и климата и свързаните с тях стратегии.
                        
                     
            
               2.   Групата по-специално:
               
                           а)
                        
                        
                           обменя информация във връзка с решения относно мерки за подкрепа и овластяване на уязвимите потребители и финансово слабите домакинства или домакинствата, засегнати от енергийна бедност, и относно разрешаването на проблема с финансовата достъпност на енергията в техния национален контекст и в по-широката рамка на прехода към чиста енергия, на всяко равнище на управление (национално, регионално и местно);
                        
                     
                           б)
                        
                        
                           обсъжда конкретни въпроси във връзка с уязвимите потребители и финансово слабите домакинства или домакинствата, засегнати от енергийна бедност, с цел да се определят подходящи действия и координирани решения в съответствие с правото на Съюза;
                        
                     
                           в)
                        
                        
                           извършва преглед на редовните прогнози и доклади, изготвяни от консултантския център по въпросите на енергийната бедност и от Комисията, по-специално разглежда, оценява и наблюдава напредъка в областта на първопричините и решенията, включително изготвя съответния социално-икономически анализ;
                        
                     
                           г)
                        
                        
                           подобрява качеството и обхвата на наличните данни и статистически показатели, включително хармонизираното събиране на данни от Съюза, като се отчитат националните особености, за да се гарантира, че подходите за подкрепа и овластяване на енергийно бедните и уязвимите потребители се основават на информирано и актуално разбиране на основните проблеми и съответните измерения, както и на техните промени в пространството и времето, в тясно сътрудничество с Комитета за социална закрила (и неговата подгрупа за показателите) и Евростат;
                        
                     
                           д)
                        
                        
                           насърчава обмена на информация, предотвратяването и координираните действия в случай на извънредна ситуация в рамките на Съюза.
                        
                     
         
         
            Член 3
            Консултации
            Комисията може да се консултира с групата по всеки въпрос, свързан с енергийната бедност и уязвимите потребители.
         
         
            Член 4
            Членство
            
               1.   Групата се състои от органи от всички държави членки.
            
            
               2.   Органите на държавите членки, по-специално министерствата, компетентни в областта на енергетиката, номинират свои представители и отговарят за осигуряването на високо ниво на експертен опит от техните представители във връзка с работата, която трябва да се извърши, и в зависимост от вътрешните разпоредби на държавата членка.
            
            
               3.   Всяка държава членка номинира не повече от двама постоянни представители и двама заместници, които да участват в работата на групата на правилното равнище на вземане на решения.
            
            
               4.   Заместниците се назначават в съответствие със същите условия като членовете, както е посочено в точка 2 по-горе; те автоматично заместват членовете, които отсъстват или са възпрепятствани.
            
            
               5.   Комисията може да не приеме номинирането на представител, ако сметне номинирането за неподходящо с оглед на изискванията, посочени в точка 2 по-горе. В такъв случай към съответните държави членки се отправя молба да определят друг представител. Всеки член на групата осигурява актуалността на статута си на член.
            
            
               6.   Личните данни на членовете се събират, обработват и публикуват в съответствие с Регламент (ЕС) 2016/679 (11) или (ЕС) 2018/1725 (12) на Европейския парламент и на Съвета, според случая.
            
            
               7.   Членовете изпълняват задълженията си до изтичането на мандата си или докато не бъдат заменени. Мандатът им може да бъде подновяван.
            
         
         
            Член 5
            Функциониране
            
               1.   Групата се председателства от представител на ГД „Енергетика“.
            
            
               2.   Председателят свиква редовно заседания на групата и споделя с нея информацията, получена от нейните членове, като опазва поверителността на търговската информация с чувствителен характер.
            
            
               3.   Заседанията на групата се провеждат онлайн или в помещенията на Комисията.
            
            
               4.   Услугите на секретариат се осигуряват от ГД „Енергетика“. На заседанията на групата могат да присъстват длъжностни лица на Комисията от съответните служби.
            
            
               5.   ГД „Енергетика“ предоставя на членовете на групата достъп до всички съответни работни документи чрез работно място за съвместна работа. Освен това Комисията публикува всички съответни документи или като ги включи в регистъра, или чрез връзка от регистъра към специален уебсайт. ГД „Енергетика“ публикува дневния ред и другите съпътстващи документи своевременно преди заседанията. Следва да се предвидят изключения от задължението за редовно публикуване в случаите, когато оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001.
            
            
               6.   Протоколът се изготвя от секретариата при отговорност на председателя и се предоставя скоро след заседанието.
            
            
               7.   Доколкото е възможно, групата приема с консенсус своите становища, препоръки или доклади. При гласуване резултатът от него се определя с обикновено мнозинство на членовете. Членовете, които са гласували против или са се въздържали, имат право на това към становищата, препоръките или докладите да бъде приложен документ, в който са обобщени мотивите за позицията им.
            
         
         
            Член 6
            Подгрупи
            ГД „Енергетика“ може да създава подгрупи за разглеждане на конкретни въпроси въз основа на задание, определено от групата. Подгрупите работят в съответствие с хоризонталните правила относно създаването и функционирането на експертните групи към Комисията (13) и се отчитат пред групата. Те се разпускат веднага след изпълнение на възложения им мандат.
         
         
            Член 7
            Външни експерти
            ГД „Енергетика“ може да покани външни за групата експерти със специфични експертни познания по даден въпрос от дневния ред, които да участват ad hoc в работата на групата или подгрупите.
         
         
            Член 8
            Наблюдатели
            
               1.   Физически лица, организации, публични субекти, регистрирани в регистъра за прозрачност, като например организации на потребителите, социални партньори и представители на гражданското общество, могат да получат статут на наблюдатели чрез пряка покана.
            
            
               2.   Председателят може да разреши на наблюдателите и техните представители да участват в разискванията на групата и да предоставят експертни знания. Те обаче нямат право на глас.
            
         
         
            Член 9
            Процедурен правилник
            По предложение на ГД „Енергетика“ и с нейно съгласие групата приема с обикновено мнозинство от членовете си свой процедурен правилник при спазване на хоризонталните правила (14).
         
         
            Член 10
            Професионална тайна и работа с класифицирана информация
            Членовете на групата, техните представители и поканените експерти и наблюдатели са обвързани със задължението за опазване на професионална тайна, което по силата на Договорите и на правилата за тяхното прилагане важи за всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (15) и (ЕС, Евратом) 2015/444 (16). на Комисията Ако те не спазват тези задължения, Комисията може да предприеме всякакви подходящи мерки.
         
         
            Член 11
            Разходи за заседанията
            
               1.   Лицата, участващи в дейността на групата и на подгрупите, не получават възнаграждение за извършваните от тях услуги.
            
            
               2.   Пътните и дневните разходи на участниците в дейностите на групата и подгрупите се възстановяват от Комисията.
               Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на отделите на Комисията по годишната процедура за разпределение на ресурсите.
            
         
         
            Съставено в Брюксел на 6 април 2022 година.
            
               
                  За Комисията
               
               Kadri SIMSON
               
                  Член на Комисията
               
            
         
         
            (1)  COM/2020/662 final
         
            (2)  Препоръка (ЕС) 2020/1563 на Комисията от 14 октомври 2020 г. относно енергийната бедност.
         
            (3)  Необходимостта държавите членки да преодолеят енергийната бедност се подчертава и в Насока 8 „Насърчаване на равните възможности за всички, социалното приобщаване и борбата с бедността“ от интегрираните насоки за заетостта, които насочват координирането на политиките по заетостта и социалните политики на държавите членки в рамките на Европейския семестър.
         
            (4)  ЕССП, принцип 20 „Достъп до основни услуги“: Европейският стълб на социалните права в 20 принципа | Европейска комисия (europa.eu)
         
            (5)  СОМ(2021)102 final.
         
            (6)  Регламент (ЕС) 2018/1999 на Европейския парламент и на Съвета от 11 декември 2018 г. относно управлението на Енергийния съюз и на действията в областта на климата, за изменение на регламенти (ЕО) № 663/2009 и (ЕО) № 715/2009 на Европейския парламент и на Съвета, директиви 94/22/ЕО, 98/70/ЕО, 2009/31/ЕО, 2009/73/ЕО, 2010/31/ЕС, 2012/27/ЕС и 2013/30/ЕС на Европейския парламент и на Съвета, директиви 2009/119/ЕО и (ЕС) 2015/652 на Съвета и за отмяна на Регламент (ЕС) № 525/2013 на Европейския парламент и на Съвета (ОВ. L 328 21.12.2018 г., стр. 1).
         
            (7)  Работен документ на службите на Комисията SWD (2020) 960 final.
         
            (8)  Директива (ЕС) 2019/944 на Европейския парламент и на Съвета от 5 юни 2019 г. относно общите правила за вътрешния пазар на електроенергия и за изменение на Директива 2012/27/ЕС (OВ L 158, 14.6.2019 г.,стp. 125).
         
            (9)  Директива 2009/73/ЕО на Европейския парламент и на Съвета от 13 юли 2009 г. относно общите правила за вътрешния пазар на природен газ и за отмяна на Директива 2003/55/ЕО (OВ L 211, 14.8.2009 г., стp. 94).
         
            (10)  Препоръка (ЕС) 2021/1749 на Комисията
         
            (11)  Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (OВ L 119, 4.5.2016 г., стp. 1).
         
            (12)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OВ L 295, 21.11.2018 г., стp. 39).
         
            (13)  С(2016) 3301 final.
         
            (14)  Вж. член 17 от Решение C(2016) 3301 на Комисията.
         
            (15)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (OВ L 72, 17.3.2015 г., стp. 41).
         
            (16)  Решение (ЕС, Евратом) 2015/444 на Комисията от 13 март 2015 година относно правилата за сигурност за защита на класифицираната информация на EC (OВ L 72, 17.3.2015 г., стp. 53).